Deti času

***Deti času*** (originál ) je sci-fi román autora Adriana Tchaikovského z roku 2015. Román má dve dejové línie, z ktorých jedna sleduje vývoj civilizácie geneticky modifikovaných pavúkov na terraformovanej exoplanéte, ktorých vývoj urýchľuje špeciálne dizajnovaný vírus a neskôr je riadený umelou inteligenciou založenou na osobnosti jednej z ľudských vedkýň. Druhý dejový motív sleduje cestu medzihviezdnej archy s hybernujúcou posádkou ľudí, ktorí hľadajú nový planetárny domov po celosvetovom environmentálnom kolapse na Zemi.

Román získal pozitívne ohlasy a v roku 2016 vyhral Cenu Arthura C. Clarka za najlepší sci-fi román za rok 2015. Riaditeľ ocenenia pochválil román za to, že má „univerzálny rozmer a zmysel pre úžas, ktorý pripomína samotného Clarka”.

Ďalší diel série, v origináli *Children of Ruin*, bol publikovaný v roku 2019. Tretia kniha, *Children of Memory*, bola publikovaná v roku 2022. Štvrtá kniha, *Children of Strife*, bola publikovaná v roku 2026. V roku 2023 bola séria ocenená Cenou Hugo v kategórii za najlepšiu sériu. 

## Dej
V ďalekej budúcnosti je vedkyňa Avrana Kernová vedúcou tímu na obežnej dráhe exoplanéty, ktorá bola vybraná ako jedna v mnohých pre terrafomáciu a uvedenie nového inteligentného druhu. Tím sa pripravuje na uvoľnenie geneticky navrhnutého nanovírusu do nového sveta, aby urýchlil evolúciu skupiny opíc. V domovskej sústave sa hovorí o vojne medzi úradmi a viacerými protitechnologickými frakciami, ktoré sú proti tomuto druhu genetického inžinierstva.

Kernová následne prežije zničujúci útok a zachráni sa v únikovej kapsuli. Náklad opíc je zničený v atmosfére planéty, nanovírus však prežije a infikuje niektoré živočíšne druhy. Najvýraznejšie ovplyvňuje skákavé pavúky (*Portia labiata*). Kernová uviazne na obežnej dráhe a čaká na záchranu, pravidelne sa prebúdza z hibernácie, no signály z domovského sveta slabnú. 

Uplynie dlhý čas a civilizácia na Zemi je opäť schopná cestovať do vzdialeného vesmíru, stavajúc na základoch stratených výdobytkov „Starého impéria“. Biosféra Zeme kolabuje a posledné zvyšky ľudstva sú nútené k exodu. Na palube medzihviezdnej vesmírnej lode Gilgameš je posádka s kolonistami, ktorí mieria ku Kernovej svetu dúfajúc v rajskú planétu a nevedomí si existencie vyspelých pavúkov. Gilgameš sa dostane do konfrontácie s Kernovou, ktorá chce planétu ochrániť pred vonkajšími zásahmi a ktorá stále disponuje silnými zbraňovými systémami. Je schopná vyjednať, aby Gilgameš zmenil kurz na inú terraformovanú planétu. O niekoľko storočí neskôr sa tento svet ukáže po prílete kozmickej lode ako neobývateľný. 

Na palube Gilgameša sa striedajú generácie a pribúdajú konflikty aj problémy. Objavujú sa skupiny, ktoré si uzurpujú moc pre seba. Jediným východiskom sa zdá byť dobytie zelenej planéty, ktorú nechali za sebou, a tak sa posádka rozhodne pre návrat na Kernovej svet. Zachádzka ľudských kolonistov dáva čas civilizácii pavúkov, aby sa nielen prepracovala na vrchol potravinového reťazca, ale aby prešla sériou vnútorných konfliktov, či už vojenských, sociálnych alebo náboženských. Kernovej vedomie je medzitým digitalizované a z role pavúčej bohyne zostupuje do pozície poradkyne, ktorá pripravuje celý nový svet na útok ľudskej rasy. V záverečnom ozbrojenom konflikte dvoch civilizácií situáciu posudzuje ona i posádka Gilgameša cez dilemu väzňa (teória hier). Pavúky však uvažujú inak.

## Referencie

Kategória:Britské romány
Kategória:Knihy z 2015
Kategória:Science fiction romány
Kategória:Romány odohrávajúce sa na fiktívnych planétach